**UPUTE PRIJAVITELJIMA ZA ISPUNJAVANJE *ON LINE* PRIJAVNOG OBRASCA**

**ZA DODJELU STIPENDIJE ZA UČENJE HRVATSKOGA JEZIKA U REPUBLICI HRVATSKOJ**

**ZA AKADEMSKU GODINU 2023./24.**

**Uvod**

Poštovani prijavitelji, molimo vas da prije ispunjavanja *on line* prijavnog obrasca za dodjelu stipendije za učenje hrvatskog jezika u Republici Hrvatskoj pažljivo pročitate ove upute kako biste na pravilan način mogli ispuniti e-prijavni obrazac.

Savjetujemo da se ovoj aplikaciji pristupa preko stolnog internet preglednika i da za prijavu osigurate dovoljno vremena te unaprijed pripremite potrebnu dokumentaciju koju ćete slati u obliku priloga u elektroničkom obliku.

Napominjemo da dokumentacija koju budete slali u obliku priloga mora biti čitljiva i valjana, a veličina pojedinačnog priloga ograničena je na 30 MB.

Vodite računa da nepotpuno ispunjen e-prijavni obrazac kao i onaj uz koji nije priložena sva obvezna dokumentacija neće biti uzet u razmatranje.

**Ukoliko ste se već registrirali i aktivirali Korisnički račun za prijavu na Poziv za akademsku godinu 2022./23. nije se potrebno opet registrirati (koristite isto korisničko ime i lozinku kao u prethodnoj registraciji), svi ostali kandidati, moraju provesti postupak registracije.**

**Registracija i Prijava**

Odabiru i popunjavanju e-prijavnog obrasca pristupate putem poveznice objavljene na mrežnoj stranici Središnjeg državnog ureda za Hrvate izvan Republike Hrvatske. Prije pristupa i popunjavanja e-prijavnog obrasca morate se registrirati i aktivirati Korisnički račun. Registraciju ćete pokrenuti klikom miša na gumb ″Prijava″, a zatim na gumb ″Registriraj se″. Za registraciju u sustav potrebno je unijeti korisničko ime i lozinku (zaporku). Kao korisničko ime trebate upisati vašu *e-mail* adresu, a kao lozinku odgovarajući broj znakova (ukupno najmanje 7 znakova, od kojih 1 treba biti veliko slovo, 1 opći znak i 2 broja).

Nakon registracije i kreiranja vašeg korisničkog računa na e-mail adresu (**preporuka je koristiti Gmail adresu)** koju ste upisali u korisničkim podacima dobit ćete poruku o aktivaciji vašeg korisničkog računa. Kliknite na poveznicu u dobivenoj poruci i time dovršite registraciju. Tek tada možete s vašim korisničkim imenom i lozinkom pristupiti e-prijavi i započeti popunjavanje e-prijavnog obrasca.

**Nova prijava**

Sama prijava započinje odabirom gumba „Moji zahtjevi“ u alatnoj traci aplikacije na vrhu stranice te odabirom Poziva za koji se prijavljujete, odnosno kategorije prihvatljivog prijavitelja:

* Javni poziv za dodjelu stipendija za učenje hrvatskoga jezika u Republici Hrvatskoj za akademsku godinu 2023./2024. – **pripadnik hrvatskog naroda**,
* Javni poziv za dodjelu stipendija za učenje hrvatskoga jezika u Republici Hrvatskoj za akademsku godinu 2023./2024. – **supružnik pripadnika hrvatskog naroda**,
* Javni poziv za dodjelu stipendija za učenje hrvatskoga jezika u Republici Hrvatskoj za akademsku godinu 2023./2024. – **prijatelj hrvatskog naroda**

Nakon što ste se prethodno registrirali i odabrali jedan od Poziva u odgovarajućoj kategoriji prijavitelja, popunjavanju prijave pristupate odabirom gumba ***Kreiraj zahtjev***.

Popunjavanje prijave sastoji se od nekoliko koraka:

1. Podaci o prijavitelju,

2. Dodatni podaci,

3. Prilozi (učitavanje priloga).

Polje ***Motivacijsko pismo*** mora sadržavati najmanje 250 riječi.

Potrebno je navesti i obrazložiti poveznicu s hrvatskim narodom (npr. prijavitelji: *Pripadnik*-pradjed, djed, otac/majka; *Supružnik*: suprug/a; *Prijatelj:* zajednica/udruga).

Također trebate navesti jeste li već učili hrvatski jezik (kada, gdje i koliko dugo).

Kod pitanja**: “Potreba za studentskim smještajem u razdoblju Tečaja?”, trebate odgovoriti da ili ne, ali napominjemo da su mjesta u studentskom smještaju ograničena a prednost pri dobivanju smještaja imaju kandidati s većim brojem bodova.**

Važno je napomenuti da Sveučilišta u pojedinim gradovima nemaju sve **jezične razine** (B1, B2 i C1), stoga treba pažljivo odabrati mjesto pohađanja Tečaja:

|  |  |  |
| --- | --- | --- |
| **Mjesto pohađanja Tečaja** | **Od razine** | **Do razine** |
| Zagreb, *Croaticum* | A1 | C1 |
| Split, *Centar za hrvatske studije u svijetu* | A1 | C1 |
| Rijeka, *Riječka kroatistička škola* | A1 | B2 |
| Osijek, *Program hrvatskog jezika za strance* | A1 | C1 |
| Zadar, *Centar za strane jezike* | A1 | A2 |
| Pula, *Odsjek za kroatistiku* | A1 | A2 |
| Dubrovnik, *Centar za jezike* | A1 | A2 |

Slijedeći navedene korake i grupe pitanja, pristupate popunjavanju prijavnog obrasca u kojem je potrebno popuniti sva prazna polja s podacima o vašoj prijavi.

**NAPOMENA: Nakon svakog popunjenog polja, potrebno je spremiti podatke koje ste unijeli (gumb *Spremi*)!**

Ukoliko nisu popunjena sva tražena polja, prilikom slanja prijave, pojavit će se crvena napomena o koraku i polju koji nije popunjen. Tada je potrebno vratiti se na to polje/korak i popuniti tražene podatke te ih spremiti i nakon toga poslati prijavu.

E-prijavni obrazac je moguće popunjavati u više navrata, potrebno je samo spremiti podatke nakon njihova unošenja i u tom vremenu vaša prijava je spremljena i nalazi se u statusu „u izradi“ i od tada je moguće i napustiti ekran pa kasnije, kad vam vrijeme dozvoli, nastaviti popunjavati prijavu u više navrata.

**Dodavanje priloga**

U koraku 5. Prilozi, potrebno je učitati obvezne priloge i dokumentaciju te neobavezne (ukoliko je primjenjivo), kako je navedeno u Javnom pozivu. Svaki prilog se učitava tako da se pored određenog priloga klikne na „Dodaj“ i učita odabrana datoteka te klikne gumb „Spremi“.

Svaki od učitanih priloga moguće je obrisati klikom na gumb „Obriši datoteku“ ili preuzeti klikom na učitanu datoteku.

**Predaja i slanje prijave**

Ukoliko su svi koraci popunjeni, za konačnu predaju e-prijavnog obrasca potrebno je odabrati gumb „Pošalji“ nakon čega više nije moguće uređivati e-prijavni obrazac. Stoga vam savjetujemo da prije odabira gumba „Pošalji“ još jednom provjerite sve podatke iz e-prijavnog obrasca jer ih nakon toga više nećete moći mijenjati niti uređivati.

Napominjemo da je **rok za dostavu e-prijava 19. lipnja 2023.**

**Pregled prijava**

Do pregleda svojih predanih prijava i pregleda svih unesenih podataka, prijavitelj može pristupiti klikom na „Moji zahtjevi“ u alatnoj traci aplikacije na vrhu stranice te na „Predani“ na lijevoj strani stranice zahtjeva.

U slučaju potrebe imate mogućnost pristupiti i izradi nove prijave, tako da odaberete odgovarajući Javni poziv te klikom na gumb „Kreiraj novi zahtjev“ i potom unosite podatke na već opisan način.

Ukoliko ste zaboravili korisničko ime i/ili lozinku potrebno je kliknuti na ″Zaboravili ste lozinku?″ te slijediti daljnje upute. Ukoliko i na taj način ne uspijete pristupiti Korisničkom računu potrebno je ispočetka registrirati novi Korisnički račun za što vam je potrebna potpuno nova e-mail adresa koju niste koristili prilikom prve registracije i aktivacije Korisničkog računa.

U slučaju potrebe, dodatne informacije vezano uz prijavu na Javni poziv možete dobiti na *e-mail* adresi: tecaj-hrvatskog-jezika@hrvatiizvanrh.hr ili nazvati telefonske brojeve +385 1/6444-673 ili +385 1/6444-683, radnim danom od 9:30 do 15:30 sati.